Het jy gehoor? Nuwe direkteur vir Hortgro | Netwerk24
13 Februarie 2020 12:09
Angelo Petersen, 'n ou hand in die vrugtebedryf met meer as 25 jaar se ervaring as senior uitvoerende beampte, direksiedirekteur, hoof­bestuurder en leier in die private en openbare sektor, is aan die begin van die jaar as Hortgro se nuwe direksiedirekteur aangestel.
Volgens die sagtevrugtebedryfsliggaam speel Petersen reeds vir twee dekades 'n aktiewe rol in die transformasieproses van die vrugtebedryf en het talle suksesvolle grondhervormingsinisiatiewe vir maatskaplike ontwikkeling en openbare-private vennootskappe gefasiliteer.
Hy is sedert 2013 die nie-uitvoerende voorsitter van die Bederfbare Produkte Uitvoerbeheerraad (PPECB).
Hy was van 1999 tot 2019 'n senior uitvoerende bestuurder en direkteur van die wêreldwye vrugte- en logistieke speler, die Capespan Group (CGL), waar hy senior posisies in strategie, menslike hulpbronne en algemene bestuur beklee het.
Petersen dien ook in die direksies van 'n aantal Capespan-filiale en gesamentlike ondernemings. – Landbou-redaksie